Papersnake/gushiwen huggingface dataset:
田家行
陆陇其（清代）

谁云田家苦，田家亦可娱。上年虽遭水，禾黍多荒芜。

今年小麦熟，妇子尽足哺。所惧欠官钱，目下便当输。

昨夜府檄下，兵饷尚未敷。里长惊相告，少缓自速辜。

不怕长吏庭，鞭挞伤肌肤。但恐上官怒，谓我县令懦。

伤肤犹且可，令懦当改图。阳春变霜雪，尔悔不迟乎。

急往富家问，倍息犹胜无。田中青青麦，已是他人租。

闻说朝廷上，方问民苦荼。贡赋有常经，谁敢咨且吁。

不愿议蠲免，但愿缓追呼。
好事近（再和饯别）
高登（宋代）

送客过江村，况值重阳佳节。向晚西风萧瑟，正离人愁绝。

尊前相顾惜参商，引十分蕉叶。回首高阳人散，负西楼风月。
秋怀 其一
吴允禄（明代）

朝看花未稀，暮落已如许。四时有代谢，一雨变炎暑。

山亭月皎皎，蟋蟀终夜语。凉飙集素襟，感彼机中妇。
龙洞二首
张嵲（宋代）

瀑溜落岩冰柱碎，迸珠跳沫似飞埃。
西风更与游人便，时送轻尘洒面来。
蚕麦
陆游（宋代）

村村桑暗少桑姑，户户麦丰无麦奴。
又是一年春事了，缫丝捣麦笑相呼。
七夕
戚学标（清代）

织女不在东，牵牛不在西。何故杜陵老，诗乃颠倒之。

东西既易位，心志安得齐。由来阳德刚，转为阴所欺。

年年七夕会，一渡河之麋。既会辄又返，何如不渡为。

岂惟人事迕，天上有乖离。不见奔月人，忘为后羿妻。

帝孙本骄贵，益视田夫卑。天钱纵可贷，劝君勤耕犁。
浣溪沙·重九旧韵
苏轼（宋代）

白雪清词出坐间。爱君才器两俱全。异乡风景却依然。
可恨相逢能几日，不知重会是何年。茱萸子细更重看。
上时相寿五首 其四
许景衡（宋代）

槐庭三入妙经纶，百度分明又一新。上欲无为成至治，天教难一为斯民。

川涂荡荡初消冻，草木欣欣各自春。谁信尘埃尚羁旅，四年企首望洪钧。
次韵姚伯遇
许景衡（宋代）

从事惭非才，日觉有不如。丐閒得祠馆，回首谢荣途。

古来陋巷人，饮水乐有馀。利势与名节，二者常难俱。
奉和圣制寒食五七言二首 其一
刘筠（宋代）

垣禁申严日，馀萌尽达初。踏青游骑远，浮枣禊波舒。

饧市喧箫吹，鸡场隘酒车。俗康春更乐，绮榭焕晴虚。
寄肃翁紫薇
刘克庄（宋代）

当年临镜学施朱，不信人间有彼姝。
瞥见内家眉样别，回看镜里是村姑。
上李西美制置
郭印（宋代）

谛观天地间，物物无非易。
有情洎无情，与我固真一。
伏羲未仰俯，卦象已先画。
乾坤易之门，神机尽开辟。
周文鲁仲尼，传授何太密。
古今元共处，心心印空寂。
展编韦三绝，门人岂语诘。
曾高本愚鲁，超然入于室。
子思中庸篇，孟轲仁义术。
于易初不言，此道皎如日。
寥落馀千载，学者空陈迹。
条叶竞寻采，几人撷其实。
盘根有仙李，灵芽一枝出。
衣钵自家传，独智探圣域。
契兹三圣书，羹墙面相觌。
雅怀亲炙愿，进退终跔蹐。
达人具大观，胸次吞溟渤。
斐章露肝胆，犹愧多言失。
傥许接玄谈，平生事已毕。
齐天乐·咏蝉
张玉珍（清代）

虚堂帘捲初闻处，重重绿阴低映。抱叶嘶风，栖枝吸露，高洁天生谁并。哀吟不定。怕写入琴丝，乱愁交并。最是难忘，晓凉清梦为伊醒。
惊飞还向别树，更声声断续，无奈时听。细雨微晴，斜阳淡抹，喧遍条条槐径。回栏小凭。把秋意三分，暗中偷领。触忤吟情，几回羞鬓影。
晚起
饶节（宋代）

月落庵前梦未回，松间无限鸟声催。
莫言春色无人赏，野菜花开蝶也来。
赠滕处士
翁卷（宋代）

识君戎马际，今叉十年余。
环海才安息，先生便隐居。
清风三亩宅，白日一床书。
长是閒门掩，邻僧亦不如。
次韵印老别峰壁间枯木二首 其二
周孚（宋代）

耒阳祠宇渺天涯，幻事何须置齿牙。肯伴石翁林下客，优昙当有寄生花。
春雪
邓深（宋代）

勾芒新政让玄冥，一雪填门讶许平。
不夜乾坤月留照，无尘世界玉装成。
如何辨认梅花发，只得夸张柳絮轻。
数征檐前休扫去，且留窗下快书生。
咏梅五十首呈史尚书
释绍嵩（宋代）

郊原空阔净无尘，且放千林自在春。
借问梅花何处落，翠苔苍藓石磷磷。
答赵尉
陈宓（宋代）

亲友乡闾恨少逢，多因游宦得从容。
他年傥过鸣珂里，只恐飞翰不许从。
同游柏谷山
王举元（宋代）

晓出东郊回，路穿桑拓林。
人耕新雨地，寺隐半岩阴。
远目穷天宇，和风爽醉襟。
停骖顾遗老，同是劝农心。
桃叶行
刘弇（宋代）

君如秋菊英，妾心流萤光。拟吐方寸照，明月终相妨。

桃叶声亦苦，千秋断人肠。渡江不用楫，遗谶乃在梁。

报言青春子，慎勿学轻狂。
熊主簿示梅花十绝诗至梅花已过因观海棠辄次
刘克庄（宋代）

颠风猛雨阻追攀，欲问春留数日间。
过眼红云成白云，到晴只恐没花看。
春诗十三首 其十一 旧巢归燕
邓云霄（明代）

西风送别意，念汝路途长。春到还相顾，贫交不忍忘。
覆杯池
杨备（宋代）

金杯覆处旧池枯，此后还曾一醉无。
东晋中兴股肱力，元皇亦学管夷吾。
祚德庙
宋无（元代）

祀典当时盛，忠曾保赵孤。
谁知宋祚绝，今与尘俱无。
晚雨
杨时（宋代）

断霞明灭天日黝，雨意晴晖争好丑。浮云冉冉无定姿，白衣忽变如苍狗。

悲风激烈河汉翻，雨脚如麻飞霰寒。山深气腥豺虎乱，乾坤四合谁云宽。

将溪溪上野客懒成癖，怯寒手挛面如墨。把杯强吞僵立歌，闭门独愁天已黑。
次信中韵
苏过（宋代）

万古溪流去不回，舂撞涧谷石门开。寻源不必武陵客，过眼惊看滟滪堆。

寒碧照人无底宝，铿轰殷地半空雷。结茅安得从僧住，自把锄耰辟草莱。
过旧相府
叶茵（宋代）

寂寞相公宅，枯杨枕绿波。
老兵犹自语，贵客旧曾过。
壁暗蛛生网，门空爵可罗，
问他桃与李，何处得春多。
病起
陆游（宋代）

开岁忽六十，病余闲炷香。
春光向客淡，夜漏为愁长。
已老鸡豚社，永违鵷鹭行。
苍龙西角月，孤梦堕微茫。
新春试笔用区封君韵
霍与瑕（明代）

江国春来瑞霭浮，招携清侣结春游。过村舟楫随寒水，隔浦渔歌似早秋。

浊酒微酡晞鹤发，新诗无赖续貂裘。太平父老同乡井，萧瑟何因赋庾楼。
次韵解禹玉
陈造（宋代）

夫君官职虽西班，夫君不独师孔颜。
画手人言逼曹{羁去马换月}，诗力自诡追子山。
对客每游庖丁刃，得兴笑解齐女环。
般礴臝前笔未落，竞病韵险思不悭。
掀髯扫出山河影，就醉或放风月闲。
我亦平生弄翰墨，诸公颇置齿颊间。
侧身南望常仰高，肯交下风俄二毛。
京口市楼听度曲，广陵帅席陪挥毫。
悲吟自作夜虫响，绝唱傍羡秋鹰豪。
虚孰高名擅顾陆，仅识妙思陵庄骚。
金阜老仙宪文武，醴筵继日唤我曹。
银台吐焰眩金翠，绣帷护暖闻兰膏。
挈挈去寻樵牧盟，贷我抗俗惭山灵。
风流云散有悲唶，目前赤脚仍樵青。
府公忽驾西蜚鹄，言访剑阁摹旧铭。
女娲青泥万山外，争突云日寒峥嵘。
前观弦断更容续，一纸寄意良未能。
向者望望君不来，谈舌攒棘胸填埃。
叩门剥啄粲一笑，洒然一洗衰病怀。
新诗绝妙不我靳，笑口忽复缘君开。
骥足争先真老矣，屠门大嚼亦快哉。
但令石交不遐弃，此外扰扰付一咍。
几时携将好东绢，倩卷吴山水回。
后芳华怨
元好问（金朝）

江南破镜飞上天，三五二八清光圆。岂知汴梁破来一千日，寂寞菱花仍半边。

白沙漫漫车辘辘，鹍鸡弦中杜鹃哭。塞门憔悴人不知，枉为珠娘怨金谷。

乐府初唱娃儿行，弹棋局平心不平。只今雄蜂雌蝶两不死，老眼天公如有情。

白玉搔头绿云发，玫瑰面脂透肉滑。春风著人无气力，不必相思解销骨。

洛花绝品姚家黄，扬州银红一国香。千围万绕看不足，雨打风吹空断肠。

丹砂万年药，金印九州督，不及秦宫一生花里活。

长门晓夕寿相如，尽著千金买消渴。
金人捧露盘 黄金台怀古
曹尔堪（清代）

蓟门旁，风雪暮，掠乌鸢。莽平皋、衰柳凝烟。千金市骏，乌骓紫燕铁连钱。

功名汗马，骋骐骥、万里扬鞭。

缅遗踪，如奔电。抚易水，吊幽燕。但鸦栖、鹿走狐穿。

望诸已矣，昭王旧迹夕阳边。兴亡何限，荒台畔、春草年年。
过王宫保故第
林培张（清代）

门巷萧条野草花，驱车重访故侯家。斯人勋业传青史，旧国河山隔暮霞。

蝴蝶花开罗绮恨，杜鹃声断夕阳斜。棂星谷璧今何处，输与东陵学种瓜。
梵天寺
杭世骏（清代）

佛塔在何许，斗折历隤坻。蜿蜒活笔锓，一卷陀罗尼。

刺天交屹峙，拔地两崛奇。墙匡秋井塌，灵鳗无人知。

复从坏殿壁，摸认青萝碑。诠诗没榛莽，坡韵亦尘缁。

寻僧纵逸步，锉冷茶烟迟。窥颜镜元镜，乱叶堆荒陂。

凝龙睡不醒，慌惚泉眼移。苍凉催晚色，周览凄心脾。

山灵不留人，飒爽飘微飔。丹黄忽送望，奔赴恐后时。
山有乔木一首赠王子章
刘基（明代）

山有乔木，有条有柯。人无兄弟，云如之何？寤寐怀思，忧心实多。

翩翩者鸿，行彼幽草。人有兄弟，如城如堡。寤寐怀思，战兢以保。

惟彼兄弟，一本而枝。同气殊心，则各有思。造次弗念，参商以离。

莫矜匪父，莫哀匪母。岂羔之先，孰羜之后。忧饥悼疾，中心如炎。

维此哲人，秉心不回。夙夜寝兴，二人是怀。如彼駏蛩，死生以偕。

维彼愚人，弗念厥绍。利火中焚，谗兵外挑。豆羹不平，干戈是挢。

温温恭人，如桐如丝。宫鸣角应，羽振商随。翕翕雍雍，融融恰恰。

我尊既陈，我俎有践。言念兄弟，中心弗殄。敬慎威仪，以谨嬿婉。

有鸟有鸟，喈喈其音。拂彼丛薄，扬于中林。宜尔子孙，式昭厥心。
舟过樊江憩民家具食
陆游（宋代）

旅食何妨美蕨薇，夕阳来叩野人扉。
萧萧短鬓秋初冷，寂寂空村岁荐饥。
蓼岸刺船惊雁起，烟陂吹笛唤牛归。
诗情剩向穷途得，蹭蹬人间未必非。
喜吉老甥见过
张耒（宋代）

西风吹藜藿，秋色满环堵。
悲虫语窗月，阴蕊开夕露。
门闲宾客少，鸟雀任散聚。
杨甥时过我，论诗朝达暮。
新茶磨细雪，甘井漱清乳。
匆匆贫家饭，藜藿不满俎。
颇言行有日，征艎下洛渚。
喜汝将凤归，惊余发加素。
老慵愁应接，儿女较口语。
乐逢亲骨肉，情话到尔汝。
先君外孙子，惟尔冠俣俣。
平生女◇兄，宜尔有风矩。
长安木叶落，雨送万家暑。
凉风当沽酒，为我醉起舞。
题绿阴清昼
许恕（明代）

青葱榆树荫庭除，白日迟迟昼景舒。满地落花凉雨后，数声幽鸟黑甜馀。

越罗剪水新成服，海燕衔泥偶污书。座上赓吟无俗客，时时烧笋荐江鱼。
玄鸟
佚名（先秦）

天芒玄鸟，降而生商，宅殷土芒芒。古帝芒武汤，正域彼四方。

方芒厥后，奄有九有。商之先后，受芒不殆，在武丁孙子。武丁孙子，武王靡不胜。

龙旂十乘，大糦是承。邦畿千里，维民所止，肇域彼四海。

四海来假，来假祁祁。景员维河。殷受芒咸宜，百禄是何。
过非熊馆问病同杨亦琳
李之世（明代）

周南岂留滞，文园聊卧疾。閒馆肃沈沈，残架卷书帙。

窗隙逗流光，晶荧见朝日。宵眠乡梦馀，晨起梳头毕。

芝捡秘丹方，石铛养苓朮。羁居寡尘萦，寝坐兴非一。

渊明既止酒，维摩亦持律。北户来轻飔，负暄对扪虱。
唁赵恕可府录丁母夫人忧 其一
释居简（宋代）

江东寻胜日，月幌怕寒侵。步转屏阴玉，花挑蕊尽金。

区区留客意，的的爱儿心。有子母不死，因君感更深。
次韵答王声见赠
葛胜仲（宋代）

平生未分作臞仙，抵柲英豪不直钱。效智连年居定鼎，策勋何日上凌烟。

高情独寄猗兰操，壮志应存宝剑篇。途辙悬知腾上速，请看火色映鸢肩。
真游挟飞仙
耶律铸（宋代）

真游挟飞仙，悬居何缥缈。琪树不知秋，玉庭长似晓。

碧落无纤不，天衢净如埽。底许吟真声，仙韶动云表。

容与太素域，时复随青鸟。朝游阆风苑，夕宴蓬莱岛。

昌城玉蕊花，昆墟玉红草。可醉亦可玩，堪期后天老。
寄江南诸相知
田锡（宋代）

诗成奏入冕旒前，小谏官资骤转迁。带职喜为仙馆吏，立班常近御炉烟。

清华拜命知深忝，謇谔非才愧昔贤。多谢宣城旧知己，寄来新句满花笺。
秀州通越门外八九里临水多佳木茂树以便风不得停舟一赏怆然为诗
苏舜钦（宋代）

密树重萝覆水光，珍禽无数语琅琅。惊帆瞥过如飞鸟，回首风烟空断肠。
北窗
陆游（宋代）

云开见山雪，院静闻松风，吏去曲肱卧，疑非尘世中。
盘古庙
王十朋（宋代）

盘古千千古，江头遗像存。伏羲犹后辈，礼殿尽诸孙。

不屋昔非陋，有祠今未尊。东邻二郎庙，巫觋醉朝昏。
拟送别
王瑶湘（清代）

孤舟暮归去，别路江南树。烟外有钟声，故人在何处？
次韵和吴骏卿
朱松（宋代）

学道日已媮，干时心同懒。同怀能几人，俛仰风雨散。

晚得吴王孙，抱衅戢高翰。由来清庙质，不赋白石烂。

笑我尘土中，坐受微粟绊。新诗中音会，天律度弦管。

未能载酒问，但作焚砚叹。况闻翻贝叶，一悟了真幻。

文章乃儿剧，安用黑白判。何时商略此，得酒不待劝。
临场歌
吴嘉纪（清代）

掾豺隶狼，新例临场；十日东淘，五日南梁。
趋役少迟，场吏大怒；五马入草，鞭出灶户。
东家贳醪，西家割彘；殚力供给，负却公税。
后乐前钲，鬼咤人惊；少年大贾，币帛将迎。
帛高者止，与笑月下；来日相过，归比折价。
笞挞未歇，优人喧阗；危笠次第，宾客登筵。
堂上高会，门前卖子；盐丁多言，箠折牙齿。
偈颂一百零四首
释绍昙（宋代）

凿透耳聋，板夹背伛。
只要医行，不管人苦。
拄杖子，不别时宜，
强行直路。大地羊肠红棘林。
何处去。
和赵子俊閒居十首 其四
牟巘（宋代）

九日忽已过，霜薄阳光晞。未漉头上巾，先典箧中衣。

时物尚有头，采掇频尔稀。对酒胡不饮，坐看白日飞。

五胜更囚旺，万事谁是非。且复进一觞，酒尽情依依。

晚蝶抱孤蕊，无乃昧先几。
题水陆寺
黄杞（宋代）

殿楼边翠麓，窗户俯清湘。
游客匆匆去，高僧白日长。
水竹野十咏·寻源桥
叶茵（宋代）

躞蹀水穷处，鸡犬非人间。
褰裳不用涉，迤逦逃秦山。
咏史上·皇甫嵩
陈普（宋代）

几多孟德总欺孤，底事山头独望夫。
不听阎忠听梁衍，未应魏阙便当涂。
辞主万寿寺偈
僧大（宋代）

相君提我上天梯，上得千层总是迷。
争似虎丘安稳坐，清风明月与天齐。
丁收仲寺丞挽诗
蔡戡（宋代）

华屋平生处，伤心事已非。
彩衣方共乐，宝剑忽双飞。
漫说乘鸾去，终期化鹤归。
长年如有泪，感慨一沾衣。
谢惠杨梅
朱翌（宋代）

杭州金氏越州楞，撒火飞星五月春。
百果若重推贡士，风流应不下平津。
次韵卿山主解嘲
饶节（宋代）

道人竹瘦松柏刚，饱更风雨惯雪霜。堂堂自住一法界，岂与萧艾相短长。

利刀割水风吹光，以空坏空竟谁伤。君不见湖边飞来两白鹭，终朝容与水云乡。
杂兴
利登（宋代）

松柏托茂林，高不寻太至。
寸乔附太山，未长已千里。
置身患不高，余事安足拟。
游必蓬莱游，栖必昆仓栖。
仙游必祥云，仙茹必灵芝。
凤凰虽自饥，妄食固不回。
痴鸢嚇腐鼠，可笑空自疑。
奉和幸望春宫送朔方军大总管张仁亶
李適（唐代）

地限骄南牧，天临饯北征。解衣延宠命，横剑总威名。

豹略恭宸旨，雄文动睿情。坐观膜拜入，朝夕受降城。
朝中措
周必大（宋代）

乘成台上晓书云。黄色映天庭。已谢浮名浮利，也知来应长生。

边亭卧鼓，余粮栖亩，朝野欢声。从此四时八节，弟兄常醉金觥。
绝句六十四首
张伯端（宋代）

一阳才动作丹时，铅鼎温温照幌帷。
受气之初容易识，抽添运用且防危。
立秋前六言
晁说之（宋代）

今日自须欣喜，明朝池上秋风。
听雨如听古乐，得书似得良朋。
秦士录
宋濂（明代）

邓弼，字伯翊，秦人也。身长七尺，双目有紫棱，开合闪闪如电。能以力雄人，邻牛方斗不可擘，拳其脊，折仆地；市门石鼓，十人舁，弗能举，两手持之行。然好使酒，怒视人，人见辄避，曰：“狂生不可近，近则必得奇辱。”

一日，独饮娼楼，萧、冯两书生过其下，急牵入共饮。两生素贱其人，力拒之。弼怒曰：“君终不我从，必杀君！亡命走山泽耳，不能忍君苦也！”两生不得已，从之。弼自据中筵，指左右，揖两生坐，呼酒歌啸以为乐。酒酣，解衣箕踞，拔刀置案上，铿然鸣。两生雅闻其酒狂，欲起走，弼止之曰：“勿走也！弼亦粗知书，君何至相视如涕唾？今日非速君饮，欲少吐胸中不平气耳。四库书从君问，即不能答，当血是刃。”两生曰：“有是哉？”遽摘七经数十义扣之，弼历举传疏，不遗一言。复询历代史，上下三千年，纚纚如贯珠。弼笑曰：“君等伏乎未也？”两生相顾惨沮，不敢再有问。弼索酒，被发跳叫曰：“吾今日压倒老生矣！古者学在养气，今人一服儒衣，反奄奄欲绝，徒欲驰骋文墨，儿抚一世豪杰。此何可哉！此何可哉！君等休矣！”两生素负多才艺，闻弼言，大愧，下楼，足不得成步。归询其所与游，亦未尝见其挟册呻吟也。

泰定末，德王执法西御史台，弼造书数千言袖谒之。阍卒不为通，弼曰：“若不知关中邓伯翊耶？”连击踣数人，声闻于王。王令隶人捽入，欲鞭之。弼盛气曰：“公奈何不礼壮士？今天下虽号无事，东海岛夷尚未臣顺，间者驾海舰，互市于鄞，即不满所欲，出火刀斫柱，杀伤我中国民。诸将军控弦引矢，追至大洋，且战且却，其亏国体为已甚。西南诸蛮，虽曰称臣奉贡，乘黄屋、左纛，称制与中国等，尤志士所同愤。诚得如弼者一二辈，驱十万横磨剑伐之，则东西为日所出入，莫非王土矣。公奈何不礼壮士？”庭中人闻之，皆缩颈吐舌，舌久不能收。王曰：“尔自号壮士，解持矛鼓噪，前登坚城乎？”曰：“能。”“百万军中，可刺大将乎？”曰：“能。”“突围溃阵，得保首领乎？”曰：“能。”王顾左右曰：“姑试之。”问所须，曰：“铁铠良马各一，雌雄剑二。”王即命给与，阴戒善槊者五十人驰马出东门外，然后遣弼往。王自临观，空一府随之。暨弼至，众槊并进。弼虎吼而奔，人马辟易五十步，面目无色。已而烟尘涨天，但见双剑飞舞云雾中，连斫马首堕地，血涔涔滴。王抚髀欢曰：“诚壮士！诚壮士！”命勺酒劳弼，弼立饮不拜。由是狂名振一时，至比之王铁枪云。

王上章荐诸天子，会丞相与王有隙，格其事不下。弼环视四体，叹曰：“天生一具铜筋铁肋，不使立勋万里外，乃槁死三尺蒿下，命也，亦时也。尚何言！”遂入王屋山为道士，后十年终。

史官曰：弼死未二十年，天下大乱。中原数千里，人影殆绝。玄鸟来降，失家，竞栖林木间。使弼在，必当有以自见。惜哉！弼鬼不灵则已，若有灵，吾知其怒发上冲也。
高秋
张元升（清代）

寂寞高秋晚，微霜下古城。西风吹鬓老，落叶入诗清。

天地孤鸿影，关山画角声。只思归去好，闲卧听春莺。
严陵待锁 其一
方岳（宋代）

一舸秋风梦亦寒，津人只作贾胡看。断桥袖手暮烟合，等得芦花雪满滩。
用强甫蒙仲韵十首
刘克庄（宋代）

病著经旬卧小斋，一窗萤雪与谁偕。
季宣易尚资到溉，茂叔书曾取寿涯。
志苦白头宁退惰，论孤黄吻竞攻排。
兔园册子俱拈起，且放芙蓉月照怀。
发渝州
周煌（清代）

朅来桑下亦淹留，去住无端不自由。讼阁一铃风试急，柘枝声里出渝州。
王莽末天水童谣
佚名（魏晋）

出吴门。望缇群。见一蹇人言欲上天。令天可上。地上安得民。
杂曲歌辞。十二月乐辞。十一月
李贺（唐代）

宫城团回凛严光，白天碎碎堕琼芳。挝钟高饮千日酒，

却天凝寒作君寿。御沟泉合如环素，火井温水在何处。
山坡羊·道情
宋方壶（元代）

青山相待，白云相爱，梦不到紫罗袍共黄金带。一茅斋，野花开。罗甚谁家兴废谁成败，陋巷箪瓢亦乐哉。贫，气不改；达，志不改。
早发新吴
洪朋（宋代）

行路柳枝弱，池塘草色齐。石萝人共远，洲蕊意兼迷。

宿雾笼城郭，春飔入鼓鼙。黄鹂花叶底，何事向人啼。
避暑
赵汝燧（宋代）

炎赫无逃处，如何得雨来。云生应有望，风捲又还开。

携簟寻池阁，倾醪注晚杯。堆盘粲红颗，味不减棱梅。
王昭君歌
刘长卿（唐代）

自矜娇艳色，不顾丹青人。
那知粉绘能相负，却使容华翻误身。
粉马辞君嫁骄虏，玉颜对人啼不语。
北风雁急浮云秋，万里独见黄河流。
纤腰不复汉宫宠，双蛾长向胡天愁。
琵琶弦中苦调多，萧萧羌笛声相和。
谁怜一曲传乐府，能使千秋伤绮罗。
竹筩养梅置窗间
邓深（宋代）

竹与梅为友，梅非竹不宜。
截筩存老节，折树冻疏枝。
静牖初安睡，清泉满注时。
暗香披拂外，细细觉风味。
陈氏得开元佛殿梁材断为琴徽三世矣而归于太常少卿盛诲之请予赋焉
杨杰（宋代）

佛屋良材度中琴，调弦安轸布徽金。平时已入栋梁用，终古更徽山水音。

陈氏得为三世宝，启期无负一生心。太常密补岩廊化，歌咏南风惠泽深。
贺新郎
刘克庄（宋代）

拂袖归来也。懒追陪、竹林嵇阮，兰亭王谢。谁与此翁相暖热，赖有平生伯雅。且放意、高吟闲话。山鸟山花皆上客，又何须、胜似公荣者。胸磊块，总浇下。

盘龙痴绝求鹅炙。这先生、黄齑瓮熟，味珍无价。酒颂一篇差要妙，庄列诸书土苴。任礼法、中人嘲骂。君特未知其趣耳，若还知、火急来投社。共秉烛，惜今夜。
次韵和答斯远入城见迎诗
赵蕃（宋代）

往辱携诗送，今劳入郭迎。
交情如许厚，俗眼亦增明。
冬仲溪宜涸，滩长路失平。
要归归已近，物物系吾情。
心耻奉檄
陈梦庚（宋代）

日月孔兼孟，尘埃申与韩。合于三尺法，行矣一分宽。

火伞不遮热，冰壶独枕寒。平反了无几，足迹略高安。
周处
刘义庆（南北朝）

周处年少时，凶强侠气，为乡里所患。又义兴水中有蛟，山中有所额虎，并皆暴犯百姓。义兴人谓为三横，而处尤剧。

或说处杀虎斩蛟，实冀三横唯余其一。处即刺杀虎，又入水击蛟。蛟或浮或没，行数十里，处与之俱。经三日三夜，乡里皆谓已死，更相庆。

竟杀蛟而出，闻里人相庆，始知为人情所患，有自改意。

乃入吴寻二陆。平原不在，正见清河，具以情告，并云欲自修改而年已蹉跎，终无所成。清河曰：“古人贵朝闻夕死，况君前途尚可。且人患志之不立，何忧令名不彰邪？”处遂改励，终为忠臣。
野望
薛季宣（宋代）

水晶簟冷铺寒玉，翠帟高张染螺绿。阵云鸟鹭点棋枰，一叶清旗动江曲。
明皇按乐图
杨维桢（元代）

沈香亭前花萼下，天街一阵催花雨。海棠花妖睡初著，唤醒一声红芍药。

金銮供奉调《清平》，梨园旧曲换新声。阿环自吹范阳笛，八姨独操伤春情。

君不见夜游重到明月府，青鸾能歌兔能舞。五云不障蚩尤旗，回首烟中万鼙鼓。

那知著底梧桐雨，雨声已入《淋铃》谱。
东郊少步
仇远（元代）

野风吹树庙门开，神象凝尘壁拥苔。
笑尔不能为祸福，村人谁送纸钱来。
送赵书记之官华州
司马光（宋代）

车马西城外，遥遥未有尘。
辞梁犹带雪，过洛渐生春。
幕府斜依岳，关山曲抱帮。
曩来谟画拙，不必笑前人。
得仙亭
李弥逊（宋代）

隔水楼台耸佛宫，缘云扪石得搘筇。
布金地主空遗像，折桂仙搘失旧踪。
人去远山留夕照，僧归晚径带残钟，
眼中有句无人道，欲寄丹青恐未工。
吉阳湖
孙良贵（清代）

皖城西上借东风，极目洪波水正东。忘却江天空复迥，吉阳湖看藕花红。
吴江访顾茂伦不值因寄
大汕（清代）

松陵寂寂草芊芊，云掩茅堂一径偏。隔岸桃花开里渡，到门春水缆鱼船。

黄冠应避秦时客，白眼空怀晋代贤。久立还思问童子，笛声吹散五湖烟。
偕兄侍屏翁探梅屏山分得空字
戴炳（宋代）

踏破登山屐，来寻傍水丛。眼明千树底，春入数花中。

格瘦诗难写，香寒酒易空。狂歌归秉烛，惊怪走儿童。
送吴司李拂衣 其一
沈守正（明代）

马首青山伴客行，秋风一叶似官轻。留宾无复陈惊座，嫚骂谁容弥正平。

弛担簿书催酒散，跳波珠玉斗诗成。延陵簪笏辉前后，五柳新栽别有名。
偈颂十七首
释智愚（宋代）

二月十五入寂，四月八日复生。
虚空开笑口，大地绝人行。
踏莎行·春暮
寇准（宋代）

春色将阑，莺声渐老，红英落尽青梅小。画堂人静雨蒙蒙，屏山半掩余香袅。
密约沉沉，离情杳杳，菱花尘满慵将照。倚楼无语欲销魂，长空黯淡连芳草。
江上一首
王阮（宋代）

虏马秋来健，天侬水底藏。
荻花江面冷，草色岩头荒。
扬子真天险，淮南尽日忙。
边隅今夜甲，吾原莫飞霜。
题林良枯木寒鸦图图有李宾之题句四首 其一
王夫之（明代）

未辨斜阳与暮烟，枝枝不堕早春前。此中无放莺啼处，留待桃花二月天。
送仲时南归
黄裳（宋代）

壮志九年人事足，奇书千卷客囊空。穷通自在身谋外，取舍谁囊士论中。

休叹盐车千里骥，且誇天汉一帆风。忙拖双履云边兴，更与何人作醉翁。
桃源忆故人
王之道（宋代）

不知春色归何处。但见茂林芳树。庭巷落花如雨。斗乱穿窗户。

晚行溪上东风住。荷点青钱无数。蛱蝶飞来还去。错认花间路。
故赵王属赠黄门侍郎上官公挽词
李乂（唐代）

暮归泉壤隔，朝发城池恋。汉畤结愁阴，秦陵下悲霰。

駸駸百驷驰，悯悯群龙饯。石马徒自施，玉人终不见。
石门道中遇雨，舆中闷卧口占
林占梅（清代）

危途泥滑滑，仆马欲消魂。雾重埋山市，涛狂撼石门。

溪桥经雨断，岭树受风喧。彷佛闻鸡犬，欣然已近村。
答庞龙图塞下秋意
宋祁（宋代）

故人握节远屯边，三见寒飚折塞绵。
俎豆何妨学军旅，兜鍪遂欲出貂蝉。
酒酣帐下摐金夕，雪洒军中蹋鞠天。
不惜裁章报吾党，欲将馀力镂燕然。
凤凰台上忆吹箫 随外子之吉安府任，途次感怀
左锡嘉（清代）

薄宦相随，长征共赋，尽多店月桥霜。正晓鸡才唱，又促行装。

归梦将成又破，云栈远、亲舍何方。悲游子，门闾白发，日暮还望。

茫茫。乍经宦海，从此便抽帆，也怕澜狂。趁这番风利，飞送滕王。

谁识清贫太守，空留得、诗压琴囊。愁吟苦，知君又添，几曲离肠。
题竹轩
黄远（宋代）

隐隐招提地，幽轩无点埃。惟栽紫竹种，相伴白云堆。

疏影月移转，清声风送来。居常稀俗客，贝叶此勤开。
初见梅怀玉山友弟
赵蕃（宋代）

江路野梅初折来，班班已有数花开。
细看浑觉风神在，且老空惊鬓发摧。
我所思兮千万里，知其趣尔五三杯。
半年未有音书至，未过衡阳雁已回。
忆东坡（追和黄鲁直）
王之道（宋代）

雪霁柳舒容，日薄梅摇影。新岁换符来，天上初见颁桃梗。试问我酬君唱，何如博塞欢娱，百万呼卢胜。投珠报玉，须放骚人遣春兴。

诗成谈笑，写出无穷景。不妨时作颠草，驰骋张芝圣。谁念杜陵野老，心同流水必东，与物初无竞。公侯应有种哉，倾否由天命。
浣溪沙
刘一止（宋代）

莫问新欢与旧愁。浅颦微笑总风流。眼波横注楚江秋。

十字街头家住处，心肠四散几时休。揽风招月是朱楼。
僧志月碧云轩改为景云轩因书二首
李覯（宋代）

景云持律冠当年，遗迹虽沉古寺存。
释子若能精进去，便应题作景云轩。
偈颂一百零四首
释绍昙（宋代）

秋气肃金，秋晹鏖战。
林间秋叶片片凋零，砌下秋虫声凄怨。
满片听不闻，满耳觑不见。
听得闻，觑得见，
声前句后新罗箭。
竹间亭
欧阳修（宋代）

高亭照初日，竹影凉萧森。新篁渐解箨，翠色日已深。

雨多苔莓青，幽径无人寻。静趣久乃得，暂来聊解襟。

清风飒然生，鸣鸟送好音。佳时不易得，浊酒聊自斟。

兴尽即言返，重来期抱琴。
次邦宪宣德红梅诗韵
吴颐（宋代）

攀条弄蕊苎罗人，半軃金翘笑整巾。
惯见冰肌斜映月，似惊酒面暗生春。
诗翁思苦饶先醉，画史愁多恐失真。
寄语东风为披拂，莫教容易惹芳尘。
送僧归饶阳
释智圆（宋代）

执手离亭暮，言归思不禁。
故乡千里外，为客十年心。
帆影寒江静，猿啼雪峤深。
饶阳泉石在，讲退自堪吟。
吴下洞庭两山诗客每从予游四十年来凋敝尽矣率成短律用志悲感
谢榛（明代）

胜地阖闾国，沧波范蠡船。山通转折路，湖抱混茫天。

丝管春风里，松楸晚照边。人家几歌哭，谁尽白头年。
别吴帅恕斋 其一
林希逸（宋代）

学问功深道得民，但曾补处誉俱新。来为闽岭诗书帅，归作甘泉侍从臣。

政剧不辞身自苦，施多却似郡非贫。前贤好事推行遍，玉帐如今有几人。
元日酬蔡州马十二尚书去年蔡州元日见寄之什
韩愈（唐代）

元日新诗已去年，蔡州遥寄荷相怜。

今朝纵有谁人领，自是三峰不敢眠。
比同诸友联辔湖边终日不能一诗戏用前韵
钱时（宋代）

晓出钱塘趁好晴，五花云散马蹄春。
湖边此日诗无数，不属推扈觅句人。
王宝学挽词二首
张嵲（宋代）

德望三山重，勤劳一节忠。
丹心明贯日，英气浩如虹。
趣召恩方急，跏趺事已空。
功名重回首，寂寞泪东风。
奉和牧翁催妆词四首 其三
周永年（明代）

鼓将锦瑟曲声和，不数吴娃《子夜歌》。江上数峰青似黛，算来犹未及双蛾。
咨咨草根虫
裘万顷（宋代）

咨咨草根虫，瑟瑟叶上雨。
休休退食人，落落谁与语。
陈编竟日披，陋室随时处。
此心苟自乐，贫贱亦得所。
夷齐虽饿死，清风冠千古。
颜子瓢屡空，宣父极称许。
但当守吾仁，晋楚何足数。
试看松与柏，矫矫傲寒暑。
送昌期御史出守抚州 其二
庄昶（明代）

久与霜台谓不空，皂囊容有补天功。更谁一视同仁妙，又到朱幡绣斧中。

风展巨鹏天自阔，古存老马意何穷。天空目短风帆远，分付秋江更几鸿。
雨不止题壁
钱谦益（清代）

凭仗鞋尖与杖头，浮生腐骨总悠悠。
天公尽放狂风雨，不到天都死不休！
云居寺
武元衡（唐代）

玉峰山下云居寺，六百年来选佛场。满地白云关不住，石泉流出落花香。
艮岳百咏 榠查谷
李质（唐代）

折花宜与酒相薰，结子难随酒入唇。一阵暗香无处觅，不知幽谷巧藏春。
咏古十六首 其八
华镇（宋代）

鲋鱼在涸辙，所志斗升水。斗升不可得，安望长江鲤。

朝登禹门不，回首风雷起。高才忽细行，脱略外讥毁。

乡闾不见容，县令邈难迩。悠然挹斗酒，西游咸阳市。

一言悟时主，倾注超园绮。献纳无间言，经纶有馀美。

平步蹑云汉，瞬息致千里。贾生终如遗，资用岂不伟。
彼山诗 其一
刘敞（宋代）

彼山之阻兮，虎豹兟兟。我旋而归兮，虎来即人。
次韵答邻友况六首
戴表元（宋代）

十百琅玕接屋山，麦花淡白菜花斑。
村园富贵谁消得，更看溪南墨牡丹。
为老人寿苏盐
廖行之（宋代）

司寇家声远，开元相业尊。
亚燕推手笔，刺暴赋箎埙。
无逸隋图在，居延汉节存。
二天公覆盖，六印气雄浑。
美玉蓝田裔，洪河积石源。
人材钟盛世，候伯萃高门。
龙集天津尾，杓携井络坤。
策加三卦候，蓂改四朝昏。
兆梦熊罴喜，仪庭鸑鷟鶱。
崧高真气宇，佛祖是心原。
标准仪中外，才猷剸剧烦。
枢庭陪国论，江介辅侯藩。
忠力宣僚寀，勋庸简帝阍。
皇华分使节，风采动輶轩。
煮摘三湘富，澄清九郡恩。
融融流叶气，蔼蔼载谣言。
望洽青毡旧，荣须锡马蕃。
金瓯披姓字，芝诏下天垣。
卿月当联棘，王庭合簉鵷。
蓬壶开寿域，斗柄楫芳樽。
蟠实来仙木，松膏出老根。
祝公千岁寿，带砺见调元。
和詹叔游庐山见寄
韩维（宋代）

香炉峰色压群山，仰眺频欹使者冠。
江面烟波摇紫翠，佛宫金碧照晴寒。
密藏幽谷梅千树，散走鸣泉竹万竿。
今日顿惊尘虑尽，一章佳句雪中看。
宿龙门洞
张方平（宋代）

路到葭萌古道边，层崖叠磴入苍烟。忽逢方丈在平地，何意中苍过洞天。

四面浓岚围碧嶂，半空急雨迸飞泉。一宵身世离尘境，却抚征骖懒下鞭。
同路郎中韩侍御春日题野寺
卢纶（唐代）

寺前山远古陂宽，寺里人稀春草寒。

何事最堪悲色相，折花将与老僧看。
过啄木岭暑暍憩道傍移时始行三首 其二
岳珂（宋代）

凭轼汗如雨，低檐气若炊。垂头疑大病，驻足便多时。

舆隶争阴樾，家人荐药糜。吾生党行道，暑暍亦奚为。
郡斋偶书
陆游（宋代）

翠岭当城起，清江擘硖流。
轲峨商客艑，嘈囋酒家楼。
丰岁人元乐，残年我独愁。
秦吴环万里，感慨故貂裘。
送刘元思倅三山
林希逸（宋代）

碧玉峰前诏趣回，雅知金耀要清才。彯缨即盍班行去，岸帻还因便养来。

丽句时应梦池草，安书日可到庭槐。府公况是深知己，引领同看禁苑梅。
玉蝴蝶 佳人
黄永（清代）

恰是破瓜时节，盈盈十五，初嫁王昌。六曲屏山如画，玉照晨张。

回清盻、芙蓉出水，擎素手、抹丽生香。更消停，眉峰未扫，留待檀郎。

商量。晓妆才罢，衣开蛱蝶，裙绕潇湘。阿母频催，轻移绣屧出前廊。

爱好多、遍询宜称，矜年少、略欠端详。又迟疑，恐人偷觑，着意堤防。
了翁谪廉欲置华严托余将来以六偈见寄其略曰杖头多少闲田地挑取华严入岭来次韵寄之 其一
释德洪（宋代）

十方刹海毫端具，一念交参无别路。妙明廓彻不依他，当念无来亦无去。
闻石屋彭君置生棺有感为赋四诗 其一
唐顺之（明代）

青山结净因，回首迹俱陈。司马四壁宅，荣期百岁身。

文牺幸知免，行蚁待相亲。试料还真后，谁为倚户人。
与夏致宏孙信道张巨山同集涧边以散发岩岫为
陈与义（宋代）

乱石披浅流，水纹如绀发。
驰晖忽西没，林光相映发。
自戏三绝句。心问身
白居易（唐代）

心问身云何泰然，严冬暖被日高眠。

放君快活知恩否，不早朝来十一年。
题宣义池亭
姚合（唐代）

春入池亭好，风光暖更鲜。寻芳行不困，逐胜坐还迁。

细草乱如发，幽禽鸣似弦。苔文翻古篆，石色学秋天。

花落能漂酒，萍开解避船。暂来还愈疾，久住合成仙。

迸笋支阶起，垂藤压树偏。此生应借看，自计买无钱。
句 其十七
蒋之奇（宋代）

功成乞身去，于此老吾生。
将别棠溪遗仲素季厚昆仲
舒岳祥（宋代）

新交胜旧交，生别犹死别。饥魂散欲飞，愁肠郁以结。

去住诚两难，主客新握别。家山杳何许，千丈高巀嶭。

试登黄甘望，百里见积雪。我甔无储粟，我箧无重褐。

妻孥幸团栾，忘此饥与渴。倚君为大厦，顾我颜色悦。

无家未易归，无产难久歇。乡校著我名，免在编氓列。

麦田望有秋，桑叶行可掇。贳赀延馀年，空囊谁负窃。

不敢久累君，去去春二月。为我谢王戴，徽音无断绝。
丙寅十月二十二日孟坚理旧箧见纯老送行诗有见及语因次其韵三首 其二
李光（宋代）

衣冠双阙远，烟瘴百蛮深。不记朝天路，难忘拱极心。

任从生死病，莫问去来今。身似孤云远，闲飞不作霖。
南旋拜别家大人作
王仲霞（清代）

雨露盈庭百卉生，集枯偏我境清贫。他年恐负衔环报，九转回肠怕受恩。
借王嘉叟所藏赵祖文画孙兴公天台赋凝思幽岩朗咏长川一幅有契于心因作此诗二首 其二
朱熹（宋代）

山空四无人，涧树生凉秋。杖策忘所适，水木娱清幽。

散发尘外飙，濯足清瑶流。静啸长林内，举翮仍丹丘。
题竹斋指南诗
李燔（宋代）

元量清标酷似僧，诗情书意两相承。
於今自有高人处，不尚空窗尚巽升。
咏雪离合诗
王韶之（南北朝）

霰先集兮雪乃零，散辉素兮被檐庭。曲室寒兮朔风厉，州陆涸兮群籁鸣。
府江棹歌十二首 其八
顾印愚（清代）

眉州南望辟川原，笼竹猗桑处处村。香芋落花蚕豆荚，水乡春赛足鸡豚。
怀秦处度复用山谷韵
李彭（宋代）

秦髯昨首长沙路，舍舟霜甘馀霜兔。翻忆淮山鸡黍秋，二十年霜穿几屦。

衣如悬鹑气栩栩，足垢头脂藏妙处。欲买桑柘闾里欢，却乘舴艋江湖去。

似寻剑客脱尘埃，北走南游未安堵。去年篱菊今又黄，安得同尝噀香雾。
暮春同刘伯寿史诚之饮宋叔在园
司马光（宋代）

絮狂飞作团，梅小不多酸。
共惜余春好，更穷今日欢。
清流入花底，翠岭出林端。
嫩笋玉萦著，新樱珠照肋。
邀迎嘉客易，会合故人难。
寄语门前仆，骅骝任解鞍。
金刚随机无尽颂·无为福胜分第十一
释印肃（宋代）

万物阵刍狗，灵鉴无能守。
我尚不可得，非我何可有。
再和所酬
韦骧（宋代）

苌弘灭迹已绵久，谁于二月为隆冬。相逢诗酒得贤侣，遽使炎燠生吾胸。

饮酣真趣不可坏，诗狂险韵皆能从。殷勤鄙句复叩激，自喜牙琴还遇钟。
太白兴禅师赞
释智遇（宋代）

泯迹深藏一坞云，仙官何事苦相亲。
修行不是无灵验，懒作关门闲户人。
阳羡杂咏十九首。弄云亭
陆希声（唐代）

自知无业致吾君，只向春山弄白云。

已共此山私断当，不须转辙重移文。
寄题陈桥驿
王恪（明代）

五代干戈苦战争，天心拨乱主潜生。营光久应焚香祝，检点曾传得谶惊。

仓卒黄袍酬素志，绸缪金匮负遗盟。最怜永弃幽燕地，当日师名是北征。
吴歌为吴季子作
曹勋（宋代）

佳人一往兮不来，国为墟兮莫知。
侬自守兮谁依，俟河清兮几时。
怅姑苏之崔嵬。
颂古三十三首
释师观（宋代）

一著高一著，一步阔一步。
五百年间生，指出这条路。
这条路，十圣三贤皆罔措。
赠苦行僧
雍裕之（唐代）

幽深红叶寺，清净白毫僧。古殿长鸣磬，低头礼昼灯。
吴中菊花盛开
宋无（元代）

菊花三百六十种，处处名园花不同。
安得化身千百亿，一花著取一吟翁。
思蜀
陆游（宋代）

思蜀寸心折，归吴双鬓衰。
今年脱虎口，昨夜梦蟆颐。
死隔平时友，愁吟别後诗。
江山应好在，谁记踏青期？
挽适石门姊七绝四首 其二
张荣曾（清代）

冰肌玉骨艳于花，激烈偏甘白刃加。多少须眉谈气节，致身转愧女儿家。
南乡子
薛燧（宋代）

柳色锁重楼。楼上轻寒不满钩。堆径落约深半指，悠悠。飞絮帘栊几许愁。

逐日望归舟。暖藕全宽玉臂韝。待得君来春去也，休休。未老鸳鸯早白头。
天宝三绝
葛立方（宋代）

綷縩黄裙堕游水，斓斑锦袜委嵬山。
臂环留得知何用，羞杀新丰谢阿蛮。
小车吟
邵雍（宋代）

春暖未苦热，秋凉未甚寒。小车随意出，所到即成欢。
桂之树
陆友（元代）

桂之树，褰我衣。秋风昨夜起，游子送将归。明年春水盛，鼓楫下江矶。
警众三首 其一
妙普庵主（宋代）

学道犹如守禁城，昼防六贼夜惺惺。中军主将能行令，不动干戈致太平。
南歌子 其一 仲弥性席上
张孝祥（宋代）

曾到蕲州不，人人说使君。使君才具合经纶。小试边城、早晚上星辰。

佳节重阳近，清歌午夜新。举杯相属莫辞频。后日相思、我已是行人。
西施石
楼颖（唐代）

西施昔日浣纱津，石上青苔思杀人。

一去姑苏不复返，岸旁桃李为谁春。
送彬仲应贡北上
徐渭（明代）

经阁词林早擅名，莫将难遇叹平生。巳通荐藉非无路，不负相知在此行。

万里桃花添马色，一行征雁渺离情。定知后夜相思处，独坐山居对月明。
苑中遇雪应制
宋之问（唐代）

紫禁仙舆诘旦来，青旂遥倚望春台。
不知庭霰今朝落，疑是林花昨夜开。
浩气吟 其五
瞿式耜（明代）

边臣死节亦寻常，恨死犹衔负国伤。拥主竟成千古罪，留京翻失一隅疆。

骂名此曰知难免，厉鬼他年讵敢忘。幸有颠毛留旦夕，魂兮早赴祖宗旁。
嘉禾寓中闻秋虫
谢垣（清代）

何处瓜畦络纬声，虚堂欹枕正三更。旅人本少思乡梦，都被秋虫暗织成。
七禽咏·不如归去
刘学箕（宋代）

不如归去，愁绿怨红春欲声。
汝动行人妇，行人动汝住。
鸣声不债主良苦辛，啼得血流无用处。
不如归去吾今归，千声万乐何为。
丙子春梦得一联足成一绝
孙继皋（明代）

落日船头浪，春风江上山。家园几千里，却向梦中还。
周吴华为刻拙稿先示数篇赋答二首 其二
卢龙云（明代）

久缘诗癖在，习静懒敲推。授简知同调，为模愧后来。

未须忧纸贵，先只惧梨灾。掌故多文学，如君实爱才。
合源溪期张计不至
李益（唐代）

霜露肃时序，缅然方独寻。暗溪迟仙侣，寒涧闻松禽。

寂历兹夜永，清明秋序深。微波澹澄夕，烟景含虚林。

素志久沦否，幽怀方自吟。
经理建阳县学
熊禾（元代）

当年卫道大贤功，人士今知有学宫。
自叹升堂惭董子，岂无笑列议韩公。
儒风济济衣冠旧，世事茫茫尘网中。
我已结茅溪五曲，飞鸿尚许遡天风。
九日谩兴二首 其一
周巽（元代）

佳节动高兴，凭陵翠巘孤。山河千里异，风雨满城无。

松下豺犹祭，云中雁自呼。未能酬酩酊，且复立斯须。
送黄仲韬学士提学湖北先发日本 其一
黄文开（清代）

星轺东指辇相望，喔喔天鸡促曙光。万里中原隔消息，九洲稗海本荒唐。

诗书未厄秦皇火，裤褶新更回纥装。忽忆大唐贞观事，八千巾卷贡明堂。
人日六言五首
王迈（宋代）

诵诗心醉六义，读易梦吞三爻。
毛郑寸长我取，羲文千载神交。
招萧处士
白居易（唐代）

峡内岂无人，所逢非所思。门前亦有客，相对不相知。

仰望但云树，俯顾惟妻儿。寝食起居外，端然无所为。

东郊萧处士，聊可与开眉。能饮满杯酒，善吟长句诗。

庭前吏散后，江畔路乾时。请君携竹杖，一赴郡斋期。
送唐赞善游越
皎然（唐代）

田园临汉水，离乱寄随关。今日烟尘尽，东西又未还。

长亭百越外，孤棹五湖间。何处游芳草，云门千万山。
鹧鸪天（奉和伯可郎中席上见赠）
曾觌（宋代）

桃李飘零春已深。可怜轻负惜花心。尊前赖有红千叠，窗外休惊绿满林。

灯灼灼，醉沈沈。笙歌丛里酒频斟。留欢且莫匆匆去，怅望春归何处寻。
南岳僧仲仁墨画梅花
华镇（宋代）

世人画梅赋丹粉，山僧画梅匀水墨。浅笼深染起高低，烟胶翻在瑶华色。

寒枝鳞皴节目老，似战高风声淅沥。三苞两朵笔不烦，全开半函如向日。

疏点粉黄危欲动，纵扫香须轻有力。不待孤根暖气回，分明写出春消息。

大空声色本无有，宫徵青黄随世识。达人玄览彻根源，耳观目听纵横得。

禅家会见此中意，戏弄柔毫移白黑。佳句殷勤致两番，深情邂逅高双璧。

不愁开谢逐东风，全胜当年陇头驿。
落笔峝
倭倭才（宋代）

峭壁凌空望渺微，层层烟锁雾云衣。
深山古木高千丈，怪石青苔绕四围。
空有石衔仙骨在，想应人逐彩鸾飞。
洞中仙子今何往，欲上雕鞍不忍归。
解闷
卢仝（唐代）

人生都几日，一半是离忧。但有尊中物，从他万事休。
吴友翠玉轩
葛绍体（宋代）

嚣市尘中无此清，竹风声应读书声。
一轩拥翠万玉瘦，正好着渠难弟兄。
伏读秀野刘丈閒居十五咏谨次高韵率易拜呈伏乞痛加绳削是所愿望 其八 药圃
朱熹（宋代）

种药春畦有近功，不辞耘耔谩劳躬。渐看杞菊充庖下，即见芝英入笼中。

病去自知非往日，身轻何必御泠风。出门会有儿童笑，不是当年植杖翁。
刘彭年知县生辰
释德洪（宋代）

清规懿德古难陪，秋尽民歌庆节来。瑞应草馀双叶在，优昙花适一枝开。

莺娇妙管传佳句，玉腻新妆献寿杯。慈母千龄何所愿，早看贤子践三台。
许侍郎挽诗
魏了翁（宋代）

近事君知不，王心莫与宁。
融风薄台里，秋雨暗前星。
鸿集稻粱少，虎嗥川俗腥。
人才关世道，斂涕为公铭。
兀坐有感
丘浚（明代）

兀坐一室中，荡荡天地宽。坐看百世上，宛在瞬息间。

开眼无间隔，身如生羽翰。顿然忽有悟，不觉喟然叹。

女织为我衣，男耕为我食。岂但我一身，全家赖资给。

我身乃大蠹，何以报天德。
送葛进善游金陵
袁华（明代）

抱朴诸孙负异材，丹成直欲访蓬莱。高堂霜鬓双亲老，远浦征帆一舸开。

山入金陵云郁勃，江环铁瓮水萦洄。鹅黄色上宫墙柳，鄂绿香飘禁籞梅。

献赋定趋鳷鹊观，题诗拟在凤凰台。少微光动三台近，重译音翻九域来。

正旦迎春仙仗集，端门待漏曙钟催。公车独数严徐学，战国犹称范蔡才。

直节事君真不忝，高怀绝俗又何猜。拾遗杜曲诗千首，逆旅新丰酒一杯。

威凤己巢阿阁日，神鱼终化禹门雷。他时驷马归乡里，锦绣宫袍次苐裁。
入大风洞不能穷游怅然有作
赵文哲（清代）

峙苍古洞偶一至，石作天风海涛势。将崩未崩压人顶，扰扰蛟龙塞天地，忽闻春雷殷有声，石屋以外飞泉鸣。

訇然玄关昼不扃，扪苔拄竹衔尾行。半空斜掠蝙蝠翎，扑我炬火如繁星。

寒飙出洞寒有棱，毛发倒竖心骨惊。颇传中藏仙者庭，白日穿漏光珑玲。

左踞白泽右苍精，钟钟鼓鼓觞百灵。别有村墟水盈盈，炊烟袅作溪云青。

唤渡惜少渔舟横，芒鞋踯躅湿沮洳。借问仙源定何处，此中荒怪难久留。

且上危亭看山去。
除夕前一日溪岸晚步 其一
韩淲（宋代）

春动高溪水，交游独有君。人情虽澹澹，物色已欣欣。

香转梅梢日，光分岭外云。林亭同眺久，竟把一杯醺。
瑞鹤仙·倚阑观四远
吕胜己（宋代）

倚阑观四远。近有客登临，故相磨难。山形欠舒展。小峰峦云树，晦明更变。江淮楚甸。又何曾、分明在眼。但临深、自觉身高，未可便名博见。休辨。吾心乐处，不要他人，共同称善。痴儿浅浅。因他谩说一遍。问还知宴坐，回光收视，大地河山尽现。待於中、会得些时，举觞奉劝。
感皇恩 下晋州卧病中，谢故人相访
王恽（元代）

暴下晋州城，茫然心曲。卧对风轩数竿竹。暑光不受，似我腰围轩束。病机还自忖、非寒燠。力仕难任，居头不足。风雨忧愁更相促。星星鬓影，中有利名千斛。省来都外物、真蛮触。
和君时城上乐字韵
彭汝砺（宋代）

吾衰寡所欣，惟子足与乐。爱君凌云气，更老更充扩。

危城纵登眺，万里见澄廓。中林韵秋风，往往中宫角。

琼液白玉浆，十分许君酌。是非等毫发，未足烦商搉。

贪徇终不还，彼哉世人错。
春风堂
王汝玉（明代）

昔年有士游程门，弥月坐绝春风温。清芬相传数百载，族姓喜风云初孙。

早年负笈登太学，宰邑佐郡多承恩。公馀退食高堂下，右史左图供讨论。

大书春风揭华扁，仰止先哲今如存。恍然心目若亲灸，不异当时和气暄。

我闻游杨尝立雪，太山岩岩师道尊。大贤设教岂矛盾，万善殊途同一源。

吁嗟道丧向千载，古圣奥义多湮沦。斯文未泯出天意，笃生河南弟与昆。

玄言立德示矜式，垂训万世开蒙昏。犹如长夜方未晓，朝阳忽起光燉燉。

春风堂中春寂寂，之子独坐无烦喧。更歌浴沂咏归罢，俯视满庭芳草蕃。

悠然真趣非外假，欲写心素应忘言。
王通叟自温之赣过门因得五字
韩淲（宋代）

庵高一宿觉，不是二乘禅。露柱灯笼里，狸奴白牯边。

前资钦戒腊，参学待机缘。吸尽西江水，从将此话传。
颂古五首
释达观（宋代）

良玉不雕，美言不文。
烟村三月里，别是一家春。
玉蝴蝶 咏梅
许心澧（清代）

忽忆罗浮惊梦，半帘花雾，香入虚无。一任朱楼斜掩，黄鸟频呼。

月阴转、深藏丰韵，霜痕淡、越显肌肤。对他愁，轻妆受冻，疏影难扶。

清癯东君传信，百花根动，草短平芜。管领芳菲，水边先把一枝图。

笛声横、落英自扫，陇书断、新酿谁沽。为调羹，冲寒先发，春满皇都。
为转庵寿二首 其二
许及之（宋代）

岁岁新阳喜仲旬，两家儿辈作生辰。下生弥勒迟三日，共约梅生作故人。

未许同龛供佛事，只须共载接车茵。相先寿语须齐和，满酌吾家太玉春。
如梦令·有泪绿窗偷洒
许有壬（元代）

有泪绿窗偷洒。有恨锦笺难写。消瘦不胜春，玉骨都无一把。风雅。风雅。正值文君新寡。
蔡元中真赞
释德洪（宋代）

德以退为进，谦以后为柄。迹以暗而彰，麝匿缶而香。

视夫子之胸次，若蝼蚁其侯王。方罾缴而去之，登千仞而翱翔。

与夫苍颜槁项论博南，策未央者，殆各梦而同床乎。
寄丘生东粤
呼文如（明代）

郎马无凭似蟢蛛，
也有游丝在路途。
侬心好似春蚕茧，
镇日牵丝不出庐。
读史
徐夤（唐代）

亚父凄凉别楚营，天留三杰翼龙争。高才无主不能用，

直道有时方始平。喜愠子文何颖悟，卷藏蘧瑗甚分明。

须知饮啄繇天命，休问黄河早晚清。
大佛寺留题
李新（宋代）

绿篠寒松小翠微，鱼声寂寂鼓声稀。
山头远见龟屏出，海峤谁迁石笋归。
欲得鬼神添岭桧，却愁风雨断天衣。
醵钱欲作翚飞观，一钵无妨厌蕨薇。
嵩山二十四咏 其二十 玉人峰
楼异（宋代）

汉武求仙未得仙，玉人何事落峰前。故知帝子乘云下，神盖峰头启洞天。
拟咏贫士七首 其二
方回（元代）

生不逢尧舜，夜歌齐国门。短布适至骭，顾此何足言。

得无慕反坫，颇欲致饱温。区区霸者佐，治躬乏本原。

易地可禹稷，独许陋巷颜。管卑况彼宁，人品当尔论。
愁诗
李廷璧（唐代）

到来难遣去难留，著骨黏心万事休。潘岳愁丝生鬓里，

婕妤悲色上眉头。长途诗尽空骑马，远雁声初独倚楼。

更有相思不相见，酒醒灯背月如钩。
寄李商叟二首
赵蕃（宋代）

卿来我已后诸公，颇愿相从缯简中。
岂若吾身得亲见，怪君风味莫之同。
閒轩
邹浩（宋代）

结构俯危城，公馀杖履轻。事随尘自远，心与水长清。

隐几鱼方乐，开窗雨乍晴。憧憧渡头客，谁会此时情。
梅花村
张玉娘（宋代）

罗浮山下玉千株，十里长洲五里湖。嘉树留人舒啸地，飞花送客醉归途。

影横乌帽月随步，香襟羔裘水在须。梦想湖山身不到，诗成凭寄老申屠。
偈二首
释道英（宋代）

每把葫芦椀放欹，从教天下浪猜疑。
秋风摆落园林后，始信寒松格不卑。
经嵇侍中祠
郑珍（清代）

碧血飘零云鸟悲，雪中凭轼吊荒祠。似闻叔夜冤魂语，不及王仪尚有儿。
和史志道侍郎游朝阳岩
曾协（宋代）

经行荦确看嶙峋，曳履枝筇蹑后尘。
自是高怀元落落，向来喜后见津津。
宜搜今古风流远，得助江山句法新。
好逐秋风上霄汉，却留盛事付州人。
秋夜
金墀（清代）

客散门深闭，空阶月色凉。露轻虫语碎，风静雁声长。

不寝频移枕，閒吟懒爇香。遥闻何处笛，深夜尚悠扬。
自警
黄裳（宋代）

一日少一日，一年无一年。顿门何处入，秘旨有谁传。

忧乐波生水，光阴箭去弦。几时能得了，坐卧莫忘禅。
破裘
宫尔劝（清代）

破羊裘带酒痕瘢，补缀差堪御岁寒。记自长安风雪里，卅年争教不摧残。
秋怀 其四
黄圣期（明代）

神京壮丽象昭回，阊阖门从碧汉开。南海晴光连禁苑，西山翠汉敞楼台。

万方贡使天边入，三殿材官日下来。欲向帝城一纪胜，抽毫终愧掞天才。
壬寅年南游离白沙
郑刚中（宋代）

木杪日未升，四野落寒雾。
昏濛失冈峦，咫尺见行路。
我独何区区，犯此寒色去。
重伤寄蹇身，百事已迟暮。
既不早冲跃，要津先自据，
又无二顷田，林泉闭门户。
方此念友朋，升斗活车鲋。
行行乖素心，芒刺欲谁负。
季氏亭燕对
皇甫涍（明代）

季也黄花酌，依然故里欢。
留芳度冬序，迟候赏秋残。
细艳云藏暖，疏阴月到寒。
伤心倦归者，容易两年看。
采桑子
晏殊（宋代）

樱桃谢了梨花发，红白相催。燕子归来。几处风帘绣户开。

人生乐事知多少，且酌金杯。管咽弦哀。慢引萧娘舞袖回。
鹧鸪天 晋祠石刻二阙
姜彧（元代）

满谷萧萧落叶黄。绣衣总马驻平岗。一川野色迷秋色，四面山光接水光。

花作阵，酒为浆。晋祠风物正重阳。殷勒留住黄华使，同放乾坤入醉乡。
吏部过官语
佚名（唐代）

麟之口，光庭手。
和曾逢原待制观雪
释德洪（宋代）

魂清寒妥贴，寺近汨罗江。夜迥疑生月，梦惊闻打窗。

地垆无宿火，经阁有残缸。起望兜绵界，谁推堕陋邦。
次韵春日寄山中故友二首 其二
饶节（宋代）

雨过残春一扫空，哦诗自绕菊兰丛。诗成封寄山中旧，风静莺啼日破中。
酬王维春夜竹亭赠别
钱起（唐代）

山月随客来，主人兴不浅。
今宵竹林下，谁觉花源远。
惆怅曙莺啼，孤云还绝巘。
骊山宫图
王士熙（元代）

翠岭含烟晓仗催，五家车骑入朝来。
千峰云散歌楼合，十月霜晴浴殿开。
烽火高台留草树，荔支长路入尘埃。
月中人去青山在，始信昆明有劫灰。
游安乐寺陈妙音载酒
谢薖（宋代）

绕郭寻春未见花，不知春在梵王家。林间新翠张裙幄，席上残红当脸霞。

兴逸持杯睨云汉，饮酣挥翰走龙蛇。主人不是陈惊座，投辖归时日已斜。
午饭罗汉寺
白玉蟾（宋代）

林间一径似惊蛇，中有禅关隐紫霞。
烟锁苍松遮寺额，风摇翠竹撼檐牙。
客来寂寞盘香穗，饭罢从容瀹茗花。
到此徘徊归去晚，夕阳挂树一声鸦。
李氏池上醉中诗
刘敞（宋代）

春塘泉脉活龙鳞，宿雨花枝覆锦茵。薄俗不容白眼客，醉乡自有葛天民。
观池涨有作
张耒（宋代）

清商初用事，力弱殊未完。
假此通夕雨，遂收祝融权。
平池旧深浅，亦复波浪翻。
白鹭飞不下，高荷没青圆。
是日酒初熟，芳香满金尊。
三酌径就醉，此怀谁与论。
我策我马寄王介甫
王令（宋代）

我策我马将安从，
人之冲冲谁适逢，
言归於东。
云栈
冯云骧（清代）

山腰万仞露，不临不测渊。俯身窥栖鹘，举手接飞鸢。

山头旧冰雪，闪闪挂飞泉。溪中万古石，跳珠溅潺湲。

忽惊仄路绝，空行驾危椽。峰峰自回合，藤曼束荒烟。

盘盘缘石壁，磴磴扪青天。遥看来往人，缥缈讶飞仙。

更闻猛虎啸，当我踞层巅。劳臣有定限，岂敢惮艰难。

匹马千山外，迢迢夕照前。
天夺
刘克庄（宋代）

曩造河沙业，今灾梦幻身。
不知岩下电，天夺与何人。
减字木兰花（痴）
沈瀛（宋代）

心如皎止。何必佯痴藏暗喜。聋不听风。要得人情内外通。

不醨不酒。痴黠恺之真短寿。莫折随何。宁可书痴胜彼多。高祖折随何为腐儒。
春池泛舟联句
裴度（唐代）

凤池新雨后，池上好风光。 ——刘禹锡

取酒愁春尽，留宾喜日长。 ——裴度

柳丝迎画舸，水镜写雕梁， ——崔群

潭洞迷仙府，烟霞认醉乡。 ——贾餗

莺声随笑语，竹色入壶觞。 ——张籍

晚景含澄澈，时芳得艳阳。 ——刘禹锡

飞凫拂轻浪，绿柳暗回塘。 ——裴度

逸韵追安石，高居胜辟强。 ——崔群

杯停新令举，诗动彩笺忙。 ——贾餗

顾谓同来客，欢游不可忘。 ——张籍
五绝呈李惟学山长
王奕（元代）

铸金为蠡声犹泯，磨石为碑字亦漫。
杂杂万形归五化，烬余方策更长存。
谢两院题留
何龙祯（明代）

二十年来逐宦游，惊看白发渐盈头。只应林壑侣云鹤，岂合凤尘恋豸驺。

荐牍无劳旦夕上，归心不复须臾留。庙廊湖海从今隔，为谢中台爱惜周。
李光祖自了翁法窟来访余于钟山留十日方知鼻孔大头向下既行作六首送之 其四
释德洪（宋代）

分身可集呈真伪，宝塔能言透死生。佛眼尚难窥向背，谩烦机巧并头争。
偈颂七十八首
释正觉（宋代）

恰恰无绫缝，明明不覆藏。
鹫岭岂传迦叶，少林那付神光。
现成处处合头句，是足人人知见香。
虚空说法森罗听，不挂唇皮解举扬。
次杨咸亨江郊亭新成二十三韵
单夔（宋代）

瞿塘一门江水倾，群趋激射随奔鲸。舟车冠盖凑蜀道，孰问张奔联殷兄。

相逢来往问地主，太守讵敢忘将迎。白崖候馆久茅蕝，近即野处披榛荆。

屏修启剔作庐舍，夙戒里旅迟留行。有如绶馆及郊劳，举国定制谁先鸣。

钱塘鄙人何所似，抵掌自视鸿毛轻。食焉抑畏堕偷懦，汎观彼己同虚盈。

山溪水浒肆登赏，靡识杰阁誇峥嵘。朋从簪盍得众隽，麈谭冰释欣初晴。

鼎新赞我筑斯馆，栋宇不贵朱连甍。入门便足庇风雨，揭榜却借江郊名。

时哉莲幕有嘉客，落笔能令风雨惊。联篇累牍溢我目，粲花丽藻舒我情。

人生悟合良快意，胡为四美嗟难并。日光天际发丰蔀，此去可并依离明。

直排阊阖出滟滪，肃肃东首歌宵征。循崖履坦竟无阻，为君留取能诗声。

此榜与诗傥不朽，此馆想同江水清。我来岁月愧销缩，整缨辑屦图归程。

遗名肯复计身后，谨愿第虞槃水擎。始终感慨遇僚友，遂事且喜相须成。

勉旃功业早期就，发轫自是天衢亨。
孤雁
韩维（宋代）

节物何催逼，翩翩不可留。
枫丹湘渚暮，芦白楚江秋。
只影侵霜月，孤鸣入戍楼。
天高云路杳，安稳过罗浮。
送朱秀才归闽
齐己（唐代）

荆门来几日，欲往又囊空。远客归南越，单衣背北风。

近乡微有雪，到海渐无鸿。努力成诗业，无谋谒至公。
西斋遣兴
陆游（宋代）

桐叶秋先霣，菊花寒更香。
酒边聊兀兀，身外本茫茫。
小憩元非睡，长吟偶似狂。
忽然思把卷，一笑就窗光。
送江西周节推佐调重庆
湛若水（明代）

周君肮脏姿，方正不合俗。不信行路难，仍上瞿塘曲。
经陇头分水
岑参（唐代）

陇水何年有，潺潺逼路傍。东西流不歇，曾断几人肠。
二双莲 其二
钱闻诗（宋代）

气和高厚格，珍符开地脉。匪禾匪禽鱼，连枝比目翮。

要先净客呈，双双满阡陌。今秋合穟禾，来春两岐麦。
适吾意
胡仲弓（宋代）

嘲风咏月天，问花寻柳地。
随遇可行乐，但欲适吾意。
句
晃逈（宋代）

昭然不昧处，灵照在胸中。
挽大资节使史国公三首
李曾伯（宋代）

昔缀都曹后，升堂拜父师。
达尊廑异盼，国士沐深知。
鹤发人何在，蝇头字尚遗。
遣车无路送，挥泪挥丰碑。
古乐府杂题二十绝 其十四 爱妾换马
王世贞（明代）

燕颔风云切大荒，雕鞍新热冷红妆。权奇到底应须尽，其奈蛾眉也是霜。
卜居漫赋
苏籀（宋代）

肄习素未丰，摸索强剸裁。
铢黍概闻见，谆吃奚述哉。
三捷黜疏概，湛潜散郎偕。
望道几何高，人事宁免乖。
眼中悠悠者，樵牧供谈谐。
披卷想前芬，肮脏无敌才。
功名不复朽，荣观竟烟埃。
幽幽畸人居，黄花荐醁醅。
所求一日富，不足语时侪。
寄言繁华侣，莫嗤钝如槌。
玩残花
杨发（唐代）

十日浓芳一岁程，东风初急眼偏明。

低枝似泥幽人醉，莫道无情似有情。
陈少珍移居与周少恂相邻寄怀
区大相（明代）

二友衡门接，城隅水竹多。闲携青玉杖，高和紫芝歌。

篱落同鸡犬，衣裳杂薜萝。端居寡俦侣，寂寞向羊何。
感钱王战台
施宜生（金朝）

层层楼阁捧昭回，元是钱王旧战台。
山色不随兴废去，水声长逐古今来。
年光似月生还没，世事如花落又开。
多少英雄无处问，夕阳行客自徘徊。
梦韩无咎如在京口时既觉枕上作短歌
陆游（宋代）

隆兴之初客江皁，连榱结驷皆贤豪。
坐中吴咎我所畏，日夜酬倡兼诗骚。
有时赠我玉具剑，间亦报之金错刀。
旧游忽堕五更梦，举首但觉铁瓮高。
樽前美人亦黄土，吾辈鬼录将安逃？
死生一诀信已矣，所恨膏火常煎熬。
平生不爱葱岭话，方术亦陋葛与陶；
但当东归弃百事，烂醉海上观云涛。
钱唐怀古
汪斗建（宋代）

江上城低烟树红，江潮西去几时东。
吴王花草隳春暮，禹会楼台入梦空。
万里孤云留夕照，千年遗恨诉秋风。
凤凰飞去无消息，漠漠遥岑烟雨中。
郭学宪欧水部胡计部过访石洞得东字
叶春及（明代）

抱犊鹿门中，萧萧日暮风。卧愁闻塞北，立强离墙东。

浊酒开三径，高轩过数公。济时吾岂敢，愚谷倘相同。
次韵李子功留别之作
朱长文（宋代）

采兰无复养，婴此终天悲。
家空弱妹长，恐失桃夭时。
翠蔓倚长松，之子得所随。
衔杯款相遇，掺袂伤暂离。
洞庭春风高，杨柳绿江湄。
柴门归独掩，桂楫暮何之。
眷眷厚有余，佳什犹在兹。
散帙渴精论。言诗伫良规。
惜哉片帆去，快若驷马驰，
东皋多乐事，归计勿迟迟。
落叶行
吴师道（元代）

山窗独眠抱秋冷，四壁无声中夜醒。天清急雨忽万点，月出枯夜纷众影。

开门飒飒非故林，满空乱叶抟愁阴。石涧流红□泉咽，藓痕掩碧孤蚕吟。

高秋共谁听萧瑟，却忆江南远游客。楚天摇落白日高，万里扁舟荡秋色。

江南客来归，山中叶亦稀。相思绕遍寒树下，有恨愿随秋风吹。

山空夜寒风渐微，惨惨霜露沾人衣，哀鸿独叫残云飞。
王子献同年权河南府篆未接任旋省卒于差次距余来汴不数月也客偶谈及怆怀旧好辄成长句
朱寯瀛（清代）

玉堂美人来大梁，翠蕴下阐蓬壶香。风雅粉泽似前代，再睹睢壶呈文章。

内史长才迥清异，卧阁犹堪理群治。朱轮紫马何纷纭，坐使鸾皇不一试。

多情好古两相怜，竹里筒贻过百笺。祇今伊水仍东注，子晋吹笙何处边。

金薤琳琅称世宝，镜湖待访丛残稿。我来梁苑亦枝官，为怆君游乞归早。

墨如果蜕君其仙，歌期君闻情浩浩。
醉花阴 愁
范安澜（宋代）

天把閒愁都付我。惯与愁同夥。枉使酒浇愁，酒醒愁来，依旧含愁坐。

也苦愁多缠不过。欲把愁抛躲。不合更思量，眼角眉尖，又被愁关锁。
书吾尹扇 其一
文徵明（明代）

溪头古树静垂阴，溪水盈盈不受尘。五月江南新雨歇，晚风多少纳凉人。
与隐上人
释慧空（宋代）

一庵老兮藏百拙，隐不隐兮吾何说。空心曾食梅州梅，赤脚又踏雪山雪。

归去来兮何似生，一朝云突辽天鹘。
寒食对酒留别金陵知己
沈愚（明代）

别离频对酒，去住惜分襟。
楚水归帆远，吴门驿路深。
晓钟孤客梦，寒月故乡心。
为语同袍者，愁多莫苦吟。
流霞岛
梁以壮（明代）

几岩行访到流霞，信是神仙别有家。五岭分来孤壑僻，一天垂下七星华。

平湖浅浅低飞鹤，远树微微躁立鸦。更指断桥红见影，好乘轻艇入桃花。
题周晓村观海图
吴登鸿（清代）

翠蓬紫雾杳冥间，孤屿成连去未还。我有布帆三百幅，待君同上巏嵍山。
送寿师新加命服后归蜀
魏野（宋代）

日照孤云作彩霞，帝乡风送去天涯。
野人遥望归何处，万里峨嵋便是家。
和魏衍同登快哉亭
陈师道（宋代）

经时不出此同临，小径新摧草旧侵。
欲傍江山看日落，不堪花鸟已春深。
来牛去马中年眼，朗月清风万里心。
故著连峰当极目，回看幽径遶双林。
汤婆子
许及之（宋代）

一冬专宠道人房，不藉华清赐浴汤。皤腹却无璋瓦分，矮身难称绮罗妆。

春生蝴蝶半床梦，暖逼梅花一帐香。醉倚肉屏君莫羡，北邙多少黑头郎。
紫翠楼
吕希纯（宋代）

予临潇洒郡，终日坐楼中。楼上辟四门，门开面面风。

南荣看马目，北槛对乌龙。夕暝瞰兜率，朝霞望高峰。

峰峦一相望，紫翠千万重。中宵若笙篁，天籁起长松。

直疑列仙侣，驾鹤相过从。
凄其岁晚不胜乡国坟墓之情再得四篇赠宗之
敖陶孙（宋代）

重趼踏九州，一源贯九流。
岁晚天报子，兹楼敛其秋。
正西苍龙尾，下掉白鹭洲。
旁人为我叹，污渎横吞舟。
谢向提刑见访 其二
王庭圭（宋代）

渡湘千里忆分携，因诵痴儿不了诗。送我出门还作恶，今朝会面岂前期。

乐天独往青山日，裴相闲居绿野时。从此功名恐相逼，伊山安得久栖迟。
刈茆
释绍昙（宋代）

百草头边活路通，险崖机透几千重。
长长短短删除了，收放全归掌握中。